- టాప్‌ 12 నిరర్ధక ఆస్తులు
- బీవోబీ, యూబీఐ నుంచి రూ.17,550 కోట్లు
- ఎస్‌బీఐకి చెందిన మరికొన్ని కూడా..
- ఏఆర్‌సీలతో చర్చలు..
న్యూఢిల్లీ: బ్యాంకులకు తీవ్ర భారంగా మారిన మొండి బాకీలను వదిలించుకోవడానికి విత్త సంస్థలు ఉపక్రమిస్తున్నాయి. ఇందుకోసం అసెట్‌ రీకన్‌స్ట్రక్షన్‌ కంపెనీ (ఏఆర్‌సీి)లతో బ్యాంకులు చర్చలు జరుపుతున్నాయి. కాగా ఇప్పటికే పలు బ్యాంకులు నిర్ణయాలు కూడా తీసుకున్నాయి. దేశంలోనే అత్యధిక విలువ చేసే 12 నిరర్ధక ఆస్తుల విక్రయానికి కసరత్తు జరుగుతోంది. ఇందులో అత్యధికం ఎస్‌బీఐకి చెందినవే ఉన్నాయి. మరోవైపు బ్యాంకు ఆఫ్‌ బరోడా (బీవోబీ), యూనియన్‌ బ్యాంకు ఆఫ్‌ ఇండియా సంస్థలు రూ.17,550 కోట్ల పారు బకాయిలను విక్రయానికి పెడుతున్నాయి.. ఇందులో భూషన్‌ స్టీల్‌, ఎస్సార్‌ స్టీల్‌కు చెందిన నిరర్ధక ఆస్తులు కూడా ఉన్నాయి. మార్చి 31 కల్లా ఈ సంస్థలు తమ బాకీలను పరిష్కరించుకోలేకపోతే ఆ కంపెనీల ఆస్తులను అమ్మకానికి పెట్టాలని సంబంధిత బ్యాంకులు నిర్ణయించినట్టు తెలుస్తోంది.
బ్యాంకులకు రూ.1.75 లక్షల కోట్ల మేర రుణాలను ఎగవేసిన 12 మొండి బాకీల ఖాతాలకు సంబంధించి ఆస్తుల బిడ్డింగ్‌ ప్రక్రియ ఈ నెలాఖరుకు ముగుస్తుందని స్టేట్‌ బ్యాంకు ఆఫ్‌ ఇండియా వెల్లడించింది. 12 కేసుల్లో ఆరింటికి ఎస్‌బీఐ లీడ్‌ బ్యాంకర్‌గా ఉంది. కాగా ఎలక్ట్రోస్టీల్‌, మోనెత్‌ ఇస్పాత్‌కు సంబంధించిన ఫైనాన్షియల్‌ బిడ్లను ఇప్పటికే పొందింది. మిగిలిన కేసుల్లోనూ బిడ్లు వస్తాయని ఆ బ్యాంకు విశ్వాసం వ్యక్తం చేస్తుంది. ఒక్కోటీ రూ.5,000 కోట్లకుపైగా రుణాలను ఎగవేసిన 12 భారీ ఎన్‌పీఏ కేసులను ఆర్‌బీఐ సలహా కమిటీ గతేడాది జూన్‌లో గుర్తించిన విషయం తెలిసిందే. దేశ బ్యాంకింగ్‌ రంగ మొండి బాకీల్లో వీటి విలువ 20-25 శాతం ఉంటుందని అంచనా. ఇందులో కొన్ని కోర్టు గొడువల్లో ఉన్నాయి.
బిడ్లకు అహ్వానం..
ఎస్సార్‌ స్టీల్‌, భూషన్‌ స్టీల్‌ కంపెనీలు ఇప్పటికే కోర్టులో బ్యాంకు దివాలా చట్టాన్ని ఎదుర్కొంటున్నాయి. బ్యాంకు ఆఫ్‌ బరోడా నుంచి ఫారిన్‌ కరెన్సీ రుణాలు పొందిన 17 కంపెనీలకు చెందిన రూ.3,335 కోట్ల ఆస్తులను ఆ బ్యాంకు విక్రయానికి పెట్టే పనిలో ఉందని సమాచారం. 42 ఖాతాలకు చెందిన మొత్తంగా రూ.13,566 కోట్ల విలువ చేసే పారు బకాయిల విక్రయానికి బీవోబీ బిడ్లను అహ్వానించింది. కాగా యూనియన్‌ బ్యాంకు 18 శాతాలకు చెందిన రూ.3,985 కోట్ల ఆస్తుల అమ్మకాలకు బిడ్లను పిలిచింది. బ్యాంకు ఆఫ్‌ బరోడా ఈ ఆస్తులను మొత్తం నగదుకే ఆఫర్‌ చేస్తున్నట్టు ప్రకటించింది. కాగా యూనియన్‌ బ్యాంకు నగదు లేదా నగదుతో కూడిన సెక్యూరిటీ రిసిప్ట్‌లను కూడా ఆమోదించనున్నట్టు తెలిపింది. కాగా యూనియన్‌ బ్యాంకు జనవరి 22 వరకు బిడ్ల సమర్పణకు తుది గడువు విధించింది. కాగా తమ మొండి బాకీల ఆస్తుల కొనుగోలుకు ఆసక్తి కలిగిన వారు జనవరి 22 లోగా బిడ్లను సమర్పించవచ్చని బ్యాంకు ఆఫ్‌ బరోడా స్పష్టం చేసింది. యూనియన్‌ బ్యాంకు, బ్యాంకు ఆఫ్‌ బరోడా సంస్థలు వరుసగా ఎస్సార్‌ స్టీల్‌కు సంబంధించిన రూ.1,500 కోట్లు, రూ.1,005 కోట్ల ఆస్తులను విక్రయించనున్నట్టు ప్రకటించాయి. భూషన్‌ స్టీల్‌కు సంబంధించిన రూ.1,200 కోట్ల ఆస్తులను యూనియన్‌ బ్యాంకు, మరో రూ.1,288 కోట్ల ఆస్తులను బ్యాంకు ఆఫ్‌ బరోడా విక్రయానికి పెట్టాయి.
విదేశీ మారక రుణాలపై దృష్టి
బీవోబీ జాబితాలో భూషణ్‌ పవర్‌ అండ్‌ స్టీల్‌కు చెందిన రూ.1550 కోట్ల ఆస్తులు, ఏబీజీ షిప్‌యార్డ్‌కు సంబంధించి రూ.891 కోట్లు, అలోక్‌ ఇండిస్టీస్‌కు చెందిన రూ.680 కోట్లు, అమ్టెక్‌ ఆటోకు సంబంధించిన రూ.200 కోట్లు, ఎలక్ట్రోస్టీల్‌ స్టీల్స్‌కు చెందిన రూ.179.7 కోట్ల చొప్పున విలువ చేసే మొండి బాకీలు అమ్మకానికి ఉన్నాయి. కాగా విదేశీ మారకం రుణాలకు సంబంధించి జీవీకే కోల్‌ డెవలపర్స్‌కు సంబంధించిన రూ.607 కోట్ల విలువ చేసే ఆస్తులను బీవోబీ అమ్మకానికి ఉంచింది. అదే విధంగా జీటీఎల్‌కు చెందిన రూ.206 కోట్లు, అబన్‌ హోల్డింగ్స్‌కు చెందిన రూ.283 కోట్లు, అమ్టెక్‌ ఆటోకు చెందిన రూ.195 కోట్లు, మన్నెట్‌ ఇస్పాట్‌కు సంబంధించిన రూ.280 కోట్లు, భూషణ్‌ పవర్‌కు చెందిన రూ.370 కోట్ల ఆస్తులను అమ్మకాలను పెట్టింది. గత పక్షం రోజుల కిందటే ఇండియన్‌ ఓవర్‌సీస్‌ బ్యాంకు భూషన్‌ స్టీల్‌కు సంబంధించిన రూ.620 కోట్ల రుణాలను ఎస్‌ఎస్‌జీ క్యాపిటల్‌కు రూ.376 కోట్లకు విక్రయించింది. అసెట్‌ రీకన్‌స్ట్రక్షన్‌ కంపెనీలు 15:18 నిష్పత్తి పద్దతులో చెల్లింపులు చెస్తాయి. ఇందులో ఏఆర్‌సీలు 15 శాతం నగదును తక్షణమే సమకూర్చుతాయి. మిగితా మొత్తం 5-7 ఏండ్ల లోపు చెల్లిస్తాయి.
మీ స్నేహితులకు రికమెండ్ చెయ్యండి